**ՀԱՇՎԵՏՎՈՒԹՅՈՒՆ**

**ՀՀ ոստիկանության բարեփոխումների ռազմավարությամբ և դրանից բխող 2020-2022թթ. գործողությունների ծրագրով 2022 թվականի 1-ին կիսամյակի ընթացքում իրականացված աշխատանքների վերաբերյալ**

ՀՀ կառավարության գործունեության ծրագրով և 2020 թվականի ապրիլի 23-ին ՀՀ կառավարության թիվ 638-Լ որոշմամբ հաստատված՝ ՀՀ ոստիկանության բարեփոխումների ռազմավարությամբ և դրանից բխող 2020-2022 թվականների գործողությունների ծրագրով նախատեսված առաջնայնությունների ուղղությամբ հաշվետու ժամանակահատվածում լայնամասշտաբ աշխատանքները շարունակվել են, ըստ նախատեսված ժամանակացույցի ու քայլերի հաջորդականության, ներգրավելով թե՛ ներպետական շահառու մարմիններին, թե՛ քաղաքացիական հասարակության ներկայացուցիչներին, թե՛ միջազգային գործընկերներին, մասնավորապես՝ ԱՄՆ կառավարություն, Եվրոպական միություն, ՄԱԿ-ի զարգացման ծրագիր, Համաշխարհային բանկ և ԵԱՀԿ: Պետք է հստակ արձանագրել, որ ոստիկանության բարեփոխումների ընթացքը մշտադիտարկվում է նաև Արդարադատության նախարարության համակարգմամբ գործող՝ ոստիկանության բարեփոխումների աշխատանքային խմբի կողմից, որի կազմում են Ոստիկանության, միջազգային գործընկեր կառույցների, քաղաքացիական հասարակության ներկայացուցիչները։ Աշխատանքային խումբն իր աշխատանքները, որպես կանոն, իրականացնում է ամենշաբաթյա ռեժիմով։

Հայաստանի Հանրապետության ոստիկանության բարեփոխումների ռազմավարությամբ և դրանից բխող 2020-2022 թվականների գործողությունների ծրագրով 2022 թվականի առաջին կիսամյակի համար նախատեսված գործողությունները և դրանց կատարողականը ներկայացվում է ստորև.

***Գործողության անվանումը.***

**Կրթական միջավայրի բարեփոխում /1-ին գլխի 3-րդ գործողություն/.**

**Կատարողական.**

Համաձայն բարեփոխումների ռազմավարության ու գործողությունների ծրագրի ժամանակացույցի՝ ՀՀ ոստիկանության կրթահամալիրի հետ համատեղ ու ՀՀ կրթության, գիտության, սպորտի և մշակույթի նախարարության ներգրավմամբ ՀՀ արդարադատության նախարարությունը նախաձեռնել և իրականացրել է ՀՀ ոստիկանության կրթահամալիրի բոլոր մասնագիտական կրթական ծրագրերի ու պետական չափորոշիչների աուդիտ, որի արդյունքների հիման վրա բանակցություններ են մեկնարկել միջազգային համապատասխան դոնոր կազմակերպությունների հետ՝ գործող մասնագիտական կրթական ծրագրերի և պետական կրթական չափորոշիչների վերանայման նպատակով:

ԱՄՆ գործընկերների հետ համատեղ արդեն իսկ ներդրվել է նոր Պարեկային ծառայության հնգամսյա պատրաստման ամբողջական փաթեթը, որը համապատասխանում է միջազգային լավագույն չափանիշներին՝ ներառելով ինչպես տեսական, այնպես էլ մեծամասամբ տակտիկական հմտությունների զարգացմանն ուղղված մոդուլներ ու դասընթացներ: Միաժամանակ հաշվի առնելով Պարեկային ծառայության առաջին փուլի ուսուցման եզրահանգումները՝ Պարեկային ծառայության երկրորդ փուլի մեկնարկին ընդառաջ՝ վերանայվել է հնգամսյա պատրաստման փաթեթը՝ ներառելով որոշակի փոփոխություններ ինչպես դասավանդման մեթոդաբանության, թեստավորման, այնպես էլ դասավանդվող մոդուլների ժամաքանակների ու վերջնարդյունքների մեջ: Պարեկային ծառայության երրորդ փուլի մեկնարկին ևս կատարվել են համապատասխան վերանայումներ՝ հիմնվելով Լոռու և Շիրակի մարզերի համար իրականացված ուսումնական գործընթացի մոնիթորինգային արդյունքների վրա։

Միաժամանակ, հարկ է նկատի ունենալ, որ երրորդ փուլի մեկնարկի շրջանակներում դիտարկվել է նաև համապատասխան պետական կրթական չափորոշիչի փոփոխման հարցը։ Արդարադատության նախարարության համակարգմամբ ձևավորվել է բազմամասնագիտական աշխատանքային խումբ՝ ներառելով նաև միջազգային գործընկերներին և քաղաքացիական հասարակության ներկայացուցիչներին, որի շրջանակներում մշակվել է առաջարկների փաթեթ։ Ձեռք է բերվել համաձայնություն մինչև չորրորդ փուլի մեկնարկը պետական կրթական չափորոշիչը փոփոխելու վերաբերյալ։

Այս գործընթացներին զուգահեռ՝ ԱՄՆ գործընկերների հետ մշակվել են և 2022 թվականին արդեն իսկ իրականացվել են պարեկային ծառայողների շարունակական վերապատրաստումներ՝ ներառելով նաև դասընթացավարներին: ԱՄՆ գործընկերների աջակցությամբ կազմակերպվող վերապատրաստումները կրելու են շարունակական բնույթ։

ԵՄ, ՄԱԶԾ ու ԵԱՀԿ գործընկերների հետ աշխատանքներ են կատարվում ՀՀ ոստիկանության կրթահամալիրում գործող այլ կրթական չափորոշիչների և մոդուլների, կրթական ծրագրերի վերանայման ուղղությամբ, որոնք ներառում են ինչպես նոր մոդուլների ներդրում, այնպես էլ գործող կրթական ծրագրերի առանցքային վերանայում: հատկանշական է, որ հաշվետու ժամանակահատվածում ԵՄ ֆինանսավորմամբ և ՄԱԶԾ-ի կողմից իրականացվող «Հաշվետու ինստիտուտներ և մարդու իրավունքներ» ծրագրի շրջանակներում մշակվել է կրթահամալիրի ֆունկցիոնալ վերլուծության հաշվետվությունը։

Հստակ է, որ բարեփոխումների շրջանակում ՀՀ ոստիկանության կրթահամալիրում շարունակվում են աշխատանքները՝ փոփոխելու ինչպես կրթական չափորոշիչներն ու դասավանդման մեթոդաբանությունը, այնպես էլ իրականացնելու որոշակի աշխատանքներ՝ կրթահամալիրի ֆիզիկական կարողությունները բարելավելու ուղղությամբ: Այս համատեքստում կրթահամալիրում ավարտվել են չորս փորձարարական լսարանների և սիմուլացիոն սենյակների շինարարական աշխատանքները, որոնք արդեն կիրառվում են կրթահամալիրի տարբեր դասընթացներ անցնող ուսանողների կողմից: Շարունակվում են քայլեր ձեռնարկվել ԱՄՆ գործընկերների աջակցությամբ կրթահամալիրի կարողությունների զարգացման այլ լուծումներ գտնելու և իմպլեմենտացնելու ուղղությամբ։

Բացի այդ, Ոստիկանության կրթահամալիրում նախաձեռնվել է ժամանակակից պահանջներին համապատասխանող 220 քմ մակերեսով ամֆիլսարանի կառուցումը: Ներկա պահին հաստատված է լսարանի շինարարության նախագիծը, և աշխատանքներ են իրականացվում շինարարական աշխատանքների գնման գործընթացի մեկնարկման ուղղությամբ: Նաև, հաշվետու ժամանակահատվածում կրթահամալիրի 5 լսարաններ կահավորվել են ընդհանուր թվով 100 սեղաններով և 200 աթոռներով:

***Գործողության անվանումը.***

**Ոստիկանության ղեկավար կազմի վերապատրաստումների իրականացում /1-ին գլխի 5-րդ գործողություն/.**

**Կատարողական.**

 ՀՀ արդարադատության նախարարությունը դեռևս 2021 թվականից ԱՄՆ գործընկերների հետ համատեղ մեկնարկել էր ՊԾ ղեկավար անձնակազմի վերապատրաստման դասընթացների մշակման աշխատանքներ, որի հիման վրա իրականացվել են մի շարք վերապատրաստումներ։

2021-2022 թվականների ընթացքում Լոռու և Շիրակի մարզերի Պարեկային ծառայության ղեկավար կազմը պատրաստվել է հնգամսյա ուսումնական գործընթացի շրջանակներում։

Միաժամանակ 2022 թվականի մայիս, հունիս, հուլիս ամիսներին, որպես շարունակական ու ծառայության ընթացքում վերապատրաստումներ, ԱՄՆ գործընկերների ներգրավմամբ իրականացվեցին դասընթացներ/վերապատրաստումներ շուրջ 60 պարեկային ծառայողների ներգրավմամբ՝ ներառելով նաև վաշտի, գումարտակների հրամանատարներին: Վերապատրաստումներն ուղղված են ծառայության կարիքներից բխող գիտելիքների և հմտություններ ձևավորելուն ու ամրապնդելուն:

 Հաշվետու ժամանակահատվածում Պարեկային ծառայության և Ոստիկանության կրթահամալիրի ղեկավար կազմը մասնակցել է նաև ԱՄՆ դեսպանության կողմից կազմակերպված այցերին ԱՄՆ՝ տեղում ծանոթանալու համապատասխան կառույցների աշխատանքերին ու տեղայնացնելու լավագույն փորձը:

Ոստիկանության կրթահամալիրի վերապատրաստման կենտրոնում վերապատրաստման դասընթացներ են անցկացվել նաև Ոստիկանության ղեկավար կազմի հետևյալ խմբերի և ծառայողների համար՝

1. Ոստիկանության ավագ և գլխավոր խմբերի պաշտոններում նշանակված ծառայողների,
2. Ոստիկանության վարչության և բաժնի պետերի, վարչության և բաժնի պետերի օպերատիվ գծով տեղակալների, ծառայության բաժնի պետերի, քրեական հետախուզության, անչափահասների գործերով և ընտանիքում բռնության կանխարգելման բաժանմունքի պետերի,
3. Ոստիկանության անձնագրային և վիզաների վարչության «Զվարթնոց» օդանավակայանի բաժնի պետի, տնտեսական վարչության գնումների համակարգման բաժնի պետի տեղակալի, պետական պահպանության գլխավոր վարչության բաժնի և տարածքային պահպանության բաժնի պետերի, բաժնի պետերի տեղակալների, բաժանմունքի պետի, գնդի, գումարտակի, վաշտի հրամանատարների և տեղակալների, դասակի հրամանատարների՝ ընդհանուր 23 ծառայողներ:

***Գործողության անվանումը.***

**Ոստիկանության ծառայողների վարձատրության և սոցիալական երաշխիքների բարելավում /1-ին գլխի 6-րդ գործողություն/.**

**Կատարողական.**

Միջոցառման շրջանակներում Ոստիկանության կողմից իրականացված, ինչպես նաև առաջիկա տարիներին նախատեսվող աշխատանքների վերաբերյալ տեղեկությունները՝ ըստ աշխատանքի վարձատրության ու սոցիալական երաշխիքների սահմանման ուղղությունների և տնտեսապես զարգացած մի շարք երկրներում ոստիկանների աշխատանքի վարձատրության չափը սահմանելու եղանակի ուսումնասիրմամբ, մանրամասն նկարագրված են «Ոստիկանության ծառայողների վարձատրության և սոցիալական երաշխիքների բարելավման մասին» տեղեկանքում:

***Գործողության անվանումը.***

 **Պարեկային ծառայողների կրթության իրականացում /3-րդ գլխի 4-րդ գործողություն/.**

**Կատարողական.**

Նոր պարեկային ծառայողների ընդունելության երկրորդ փուլի համար իրականացված բաց մրցույթի արդյուքներով ՀՀ ոստիկանության կրթահամալիրը ստացել էր 1439 դիմում, որից՝ 808՝ քաղաքացիական, 631՝ ոստիկանության ծառայողներ: Դիմումների նախնական ուսումնասիրությունն անցած մասնակիցները 2021 թվականի սեպտեմբեր-հոկտեմբեր ամիսներին անցան եռափուլ քննություններ, ներառյալ՝ անհատական հարցազրույցները: Գործընթացն ավարտին հասցվեց 2021թ. հոկտեմբերի վերջին, ինչից հետո ՀՀ ոստիկանության կրթահամալիրը մեկնարկեց դրական եզրակացությամբ մրցույթը հաղթահարած դիմորդների հետ պայմանագրերի կնքման գործընթացը: Արդյունքում՝ 590 սովորողներ 2021թ. նոյեմբերի 1-ին մեկնարկեցին հնգամսյա ուսուցման գործընթացը:

Հնգամսյա գործընթացը կազմակերպվել էր միջազգային բոլոր չափանիշներին համապատասխան՝ թիրախավորելով մեծահասակների կրթության արդի մեթոդաբանությունն ու կարևորապես՝ ներկայիս պահանջներին համապատասխան ոստիկանական ծառայություն իրականացնելու համար անհրաժեշտ տակտիկական, կրակային, հաղորդակցության, տեղեկատվական տեխնոլոգիաներ ու գործնական խնդիրներ լուծելու հմտություններ ունեցող պարեկային ծառայողներ կրթելու տրամաբանությամբ:

Դասընթացները կազմակերպվում են դերախաղերի ու թիմային տարբեր խնդիրների լուծման տրամաբանությամբ՝ զարգացնելով կրիտիկական մտածողություն ու խնդիրների լուծման ճկուն հմտություններ:

Դասընթացներին մասնակցել են ինչպես տեղի, այնպես էլ միջազգային փորձագետներ ու մասնագետներ: Միաժամանակ դասընթացների ընթացքում լայնորեն կիրառվել է գործընթացի, դասընթացավարների ու հենց իրենց՝ սովորողների գնահատման ու մոնիթորինգի բազմաշերտ մեխանիզմ:

Ավարտական քննությունները բարեհաջող հանձնել են 489 սովորողներ: Արդյունքում՝ Պարեկային ծառայությունը 2022 թվականի ապրիլի 16-ին հաջողությամբ գործարկվեց նաև Լոռու և Շիրակի մարզերում։

Հաջորդիվ նման ստորաբաժանումներ կձևավորվեն Կոտայքի, Գեղարքունիքի, Տավուշի և Արագածոտնի մարզերում։ Գործընթացի մեկնարկը տրվել է ս.թ. առաջին կիսամյակում, մասնավորապես՝

2022 թվականի փետրվարի 28-ից մինչև ապրիլի 15-ը ներառյալ կազմակերպվել է պարեկային ծառայության երրորդ հոսքի դիմորդների փաստաթղթերի ընդունման գործընթացը:

Քաղաքացիների դիմումները ընդունվել են կրթահամալիրում, իսկ ոստիկանության ծառայողների վերաբերյալ նյութերը նախապատրաստվել են կադրային քաղաքականության վարչությունում:

Փաստաթղթերի ընդունման գործընթացին զուգահեռ իրականացվել է դիմորդների փաստաթղթերի ուսումնասիրություն և ստուգում, ինչպես նաև՝ նրանց առողջական վիճակի ստուգում:

Ընդունելության նպատակով դիմել է ընդհանուրը 1850 դիմորդ, որոնցից 1132 քաղաքացիներ, 718-ը՝ ոստիկանության ծառայողներ:

Փաստաթղթերի ընդունման գործընթացին զուգահեռ իրականացվել են մանդատային հանձնաժողովի աշխատանքները, որոնք ավարտվել են 2022 թվականի մայիսի 13-ին :

Մանդատային հանձնաժողովի կողմից կատարված ամփոփման արդյունքում ընդունելության ստուգումներին մասնակցելու իրավունք է ստացել ընդհանուրը 1334 դիմորդ, որոնցից 677 քաղաքացիներ, 657-ը՝ ոստիկանության ծառայողներ:

ՀՀ ոստիկանության պետի 18.05.2012թ. թիվ 8-Ն հրամանով սահմանված կարգի և ընդունող հանձնաժողովի կողմից հաստատված ժամանակացույցի՝ ստուգումների և հարցազրույցների գործընթացը իրականացվել է **2022 թվականի հունիսի 6-ից մինչև հուլիսի 15-ը ներառյալ:**

Մասնագիտական պիտանելիության համապատասխանության համալիր ստուգումը (թեստավորումը) անցկացվել է **հունիսի 6-ից մինչև հունիսի 16-ը ներառյալ:** Մասնագիտական պիտանելիության համապատասխանության համալիր ստուգումից դրական միավորներ են հավաքել ընդհանուրը 1147 դիմորդ, որոնցից 570 քաղաքացիներ, 577-ը՝ ոստիկանության ծառայողներ:

Ֆիզիկական պատրաստականության ստուգումը անցկացվել է **հունիսի 20-ից մինչև հուլիսի 2-ը** ներառյալ: Ֆիզիկական պատրաստականության ստուգումից դրական միավորներ են հավաքել ընդհանուրը 1004 դիմորդ, որոնցից 506 քաղաքացիներ, 498-ը՝ ոստիկանության ծառայողներ:

Հարցազրույցներն անցկացվել են **հուլիսի 4-ից մինչև 15-ը** ներառյալ: Հրացազրույցի դրական եզրակացություն են ստացել 771 դիմորդ, որոնցից 6-ը հրաժարվել են պայմանագիր կնքելուց, 626-ը անցել են համապատասխան հայտերի մրցույթով, իսկ 139-ը չեն անցել ընդհանուր մրցույթով:

Մրցույթով անցած դիմորդների թվի բացվածքն ունի հետևյալ տեսքը՝

|  |  |  |  |
| --- | --- | --- | --- |
|  | **ընդհանուր** | **քաղաքացի** | **ոստիկան** |
| **Արագածոտն** | 135 | 72, որից 6 կին | 63, որից 1 կին |
| **Կոտայք** | 197 | 94, որից 7 կին | 103, որից 2 կին |
| **Գեղարքունիք** | 158 | 85, որից 1 կին | 73, որից 0 կին |
| **Տավուշ** | 136 | 57, որից 1 կին | 79, որից 1 կին |
| **ընդհանուր** | **626** | 308, որից 15 կին | 318, որից 4 կին |

ՀՀ ոստիկանության կրթահամալիրում 5-ամսյա դասընթացները սկսվել են **օգոստոսի 1-ին և ավարտվելու են դեկտեմբերի 30-ին**:

Հատկանշական է, որ ՀՀ արդարադատության նախարարության համակարգմամբ գործող աշխատանքային խմբի շրջանակներում սկզբնապես թիրախավորվել է երրորդ ակադեմիայի գործընթացը, դիտարկվել են նախապատրաստական աշխատանքներում և կրթական գործընթացներում հնարավոր փոփոխությունները և ապահովվել դրանց կատարումը։ Թիրախավորվել է նաև պետական կրթական չափորոշիչի փոփոխման հարցը, որը կիրականացվի ս.թ. երկրորդ կիսամյակի շրջանակներում։

 Բացի այդ, Ոստիկանության կրթահամալիրի վերապատրաստման կենտրոնում վերապատրաստման դասընթացներ են անցկացվել Ոստիկանության պարեկային ծառայությունում պաշտոնի նշանակվող հետևյալ խմբերի համար.

* Ոստիկանության պարեկային ծառայության վարչական գործունեության բաժանմունքի ծառայողներ /4 ծառայող, 01.02.-01.04.22թ./,
* Ոստիկանության պարեկային ծառայության Լոռու և Շիրակի մարզերի գումարտակների հերթապահ ծառայության ծառայողներ /10 ծառայող, 11.03.-11.04.22թ./,
* Ոստիկանության պարեկային ծառայության կադրային ապարատի և հերթապահ ծառայության ծառայողներ /02.05.-02.06.2022թ./:

***Գործողության անվանումը.***

**Պարեկային ծառայության փուլային գործարկում /3-րդ գլխի 5-րդ գործողություն/.**

**Կատարողական.**

Ոստիկանության բարեփոխումների ռազմավարությամբ՝ Պարեկային ծառայության մեկնարկը տրվեց Երևան քաղաքում, որից հետո, փուլային տարբերակով, սույն թվականի ապրիլի 16-ին գործարկվեցին Լոռու և Շիրակի մարզերի Պարեկային ծառայության ստորաբաժանումները:

Նշված 2 մարզերում Պարեկային ծառայության մեկնարկի պահին ծառայության բնականոն աշխատանքների համար անհրաժեշտ տեխնիկական և այլ միջոցները հիմնականում եղել են մատակարարված, մնացած մասը մատակարարվում, տեղադրվում և կարգաբերվում են հնթացս:

Ներկայումս Շիրակի մարզի Պարեկային ծառայության 1 հերթափոխի վերակարգում ընդգրկվում են ընդհանուր 44, իսկ Լոռու մարզի Պարեկային ծառայության 1 հերթափոխի վերակարգում՝ 42 ծառայողներ:

Հաջորդիվ նման ստորաբաժանումներ կձևավորվեն Կոտայքի, Գեղարքունիքի, Տավուշի և Արագածոտնի մարզերում, ապա ողջ հանրապետությունում:

Այդ գործընթացի շրջանակներում Ոստիկանության կողմից արդեն իսկ մշակվել են նշված 4 մարզերի Պարեկային ծառայությունների ստորաբաժանումների կառուցվածքները, ծառայության կազմակերպման մեթոդաբանությունները և տեղամասերը, որոշվել են տեղակայման նախնական վայրերը, իրականացվել է անհրաժեշտ տրանսպորտային միջոցների, ռադիոկապի համակարգի, տեխնիկական միջոցների ու ծրագրային ապահովման համակարգերի, հանդերձանքի, զենքի, սպառազինային այլ միջոցների, շենքային պայմանների կարիքների գնահատում:

Նշվածի արդյունքներով անհրաժեշտ միջոցների տեխնիկական բնութագրերը կազմվել են և դրանց գերակշիռ մասի գնման գործընթացները մեկնարկել են, այդ թվում՝ նաև տրանսպորտային միջոցների գնման ընթացակարգը:

Նշված 4 մարզերի ստորաբաժանումների տեղակայման վայրերը ընտրված են, դրանց շինարարական աշխատանքների գնման գործընթացը մեկնարկել է, որը ներկայումս գտնվում է ամփոփման փուլում:

Նշված 4 մարզերիստորաբաժանումների համար նախատեսվում է ձեռք բերել ընդհանուր 175 ամենագնաց տրանսպորտային միջոց, (Արագածոտն 40, Գեղարքունիք 40, Կոտայք 55, Տավուշ 40):

ՀՀ կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» թիվ 1902-Լ որոշման 1-ին հավելվածով ՀՀ ողջ տարածքում Պարեկային ծառայության ներդրման նոր վերջնաժամկետ է սահմանվել 2024 թվականի դեկտեմբերի 3-րդ տասնօրյակը:

***Գործողության անվանումը.***

 **Օպերատիվ կառավարման կենտրոնի ներդրում մարզերում /3-րդ գլխի 8-րդ գործողություն/.**

**Կատարողական.**

Ոստիկանության բարեփոխումների ռազմավարությամբ՝ Երևան քաղաքում և մարզերում Պարեկային ծառայության ձևավորմանը զուգահեռ՝ պետք է ստեղծվեն նաև Օպերատիվ կառավարման կենտրոններ, որոնք հանդիսանալու են քաղաքացիներից ահազանգերի ընդունման կենտրոն և րոպեների ընթացքում տալիու են անհրաժեշտ խորհրդատվություն, իսկ անհրաժեշտության դեպքում մոտեցնելու են պարեկային կարգախումբը՝ ապահովելով դժվարին իրավիճակում հայտնված անձանց կարճ ժամանակահատվածում Ոստիկանության աջակցության ցուցաբերումը:

Երևան քաղաքից հետո Օպերատիվ կառավարման կենտրոնի Լոռու և Շիրակի մարզերի ստորաբաժանումները գործարկվեցին նշված մարզերում Պարեկային ծառայության ստորաբաժանումների ներդրմանը զուգահեռ՝ 2022 թվականի ապրիլի 16-ին:

Հարկ է նշել, որ նշված մարզերի Օպերատիվ կառավարման կենտրոնների գործունեության համար անհրաժեշտ տեխնիկական միջոցներն ամբողջությամբ մատակարարված են, ծրագրային ապահովման համակարգերը՝ հիմնականում կարգաբերված, ստորաբաժանումները լիարժեք իրականացնում են իրենց վերապահված գործառույթները:

Հաջորդիվ Օպերատիվ կառավարման կենտրոններ պետք է ձևավորվեն Կոտայքի, Գեղարքունիքի, Տավուշի և Արագածոտնի մարզերում, ապա ողջ հանրապետությունում:

Նշված 4 մարզերի ստորաբաժանումների տեղակայման վայրերը ևս ընտրված են, դրանց շինարարական աշխատանքների գնման գործընթացը մեկնարկել է, որը ներկայումս գտնվում է ամփոփման փուլում:

2022թ. պետական բյուջեի նախագծով նախատեսվել է նաև 1 մլրդ 300,0 մլն. դրամ՝ Երևան քաղաքի Պարեկային ծառայության ու Օպերատիվ կառավարման կենտրոնի շենք-շինությունների հիմնանորոգման-վերակառուցման (կառուցման) ծախսերի համար (շինարարության պայմանագրի ընդհանուր 2 մլրդ 192,4 մլն. դրամ ծախսի մնացած՝ 250,1 մլն. դրամը, Ոստիկանության միջոցների հաշվին կատարվել է 2021 թվականին, իսկ 642,3 մլն. դրամի ծախսը նախատեսվում է կատարել 2023 թվականին):

Աշխատանքների վերջնաժամկետ է սահմանված պայմանագրի կնքման օրից՝ 03.09.2021թ. սկսած 930 օրացուցային օրը /2024թ. մարտ/:

Միաժամանակ, ՀՀ արտակարգ իրավիճակների նախարարության Ճգնաժամային կառավարման կենտրոնի և շտապ օգնության հետ Ոստիկանության օպերատիվ կենտրոնի ներդաշնակումն ապահովելու նպատակով՝ ՀՀ արտակարգ իրավիճակների նախարարության կողմից մշակվել և ՀՀ վարչապետի 2021 թվականի դեկտեմբերի 14-ի թիվ 1436-Ա որոշմամբ հաստատվել է ****Միջգերատեսչական աշխատանքային խումբ ստեղծելու և դրա անհատական կազմը հաստատելու մասին» ՀՀ վարչապետի որոշումը: Նշված որոշման 2-րդ կետով սահմանված է, որ մինչև 2022 թվականի տարեվերջ պետք է ապահովվի Հայաստանի Հանրապետությունում զանգերի միասնական կառավարման կենտրոն հիմնելու, ահազանգման մեկ միասնական հեռախոսահամար ներդնելու, շահագործման և դրա մասին հանրությանը լայնորեն իրազեկելու հետ կապված աշխատանքների իրականացումը:

Հանրապետությունում զանգերի միասնական կառավարման կենտրոնի հիմնման, ահազանգման մեկ միասնական հեռախոսահամարի ներդրման հետ կապված նախապատրաստական աշխատանքների համատեքստում Արտակարգ իրավիճակների նախարարության փրկարար ծառայության ճգնաժամային կառավարման ազգային կենտրոնի և Շտապ բժշկական օգնության դիսպետչերական ծառայություններում տեղադրվել է տեղորոշման համակարգ, որը ներկայումս գործում է միայն «ՄՏՍ Հայաստան» բաժանորդների համար, մյուս բջջային օպերատորների («Տելեկոմ Արմենիա» և «Յուքոմ») հետ շարունակվում են համադրման աշխատանքները։

Կանչերի ընդունման աշխատանքներին, զանգերի բնույթին ու սպասարկման սկզբունքներին ծանոթանալու, կանչերի ընդունման գործընթացին մասնակցելու և գործնական հմտություններ ձեռք բերելու նպատակով Արտակարգ իրավիճակների նախարարության փրկարար ծառայության ճգնաժամային կառավարման ազգային և Ոստիկանության օպերատիվ կառավարման կենտրոնների ահազանգ սպասարկող անձնակազմի կողմից (ԱԻՆ՝ 34 և Ոստիկանության՝ 23 ծառայողներ) սույն թվականի մարտի 7-ից 26-ը իրականացվել են փոխադարձ ճանաչողական այցելություններ, այդ թվում՝ ապրիլի 4-ից 21-ը Երևանի շտապ օգնության կենտրոնական ենթակայան։

Ահազանգողից պահանջվող տեղեկատվություն ձեռք բերելու նպատակով Արտակարգ իրավիճակների նախարարությունը, Ոստիկանությունը և Շտապ բժշկական օգնության ծառայությունը միմյանց տրամադրել են ոլորտային նվազագույն հարցաշարերը՝ քաղաքացու կողմից գործընկեր գերատեսչության օպերատիվ հեռախոսահամարը պատահմամբ հավաքելու դեպքում։

Հայաստանի Հանրապետությունում գործող օպերատիվ դիսպետչերական ծառայություններում ստացվող ահազանգերն, անկախ դրանց բնույթից, սահմանված կարգով սպասարկվում են և անհրաժեշտության դեպքում փոխանցվում միմյանց։

Սույն թվականի հունիսի 7-ին շահագրգիռ գերատեսչությունների ղեկավարներին գրություններ են ուղղվել՝ համապատասխան ոլորտի մասնագետներին հանձնարարելու սեղմ ժամկետներում ավարտել դիսպետչերական ծառայություններում ներկայումս գործող ծրագրերի համադրման աշխատանքները։

«Լոկատոր» ՓԲԸ-ի կողմից տրամադրած տեղեկատվության համաձայն, շտապ բժշկական օգնության ծառայության 1-03 կենտրոնական դիսպետչերական ղեկավարման համակարգչային համակարգի և Ոստիկանության օպերատիվ կառավարման կենտրոնի 1-02 զանգերի ընդունման և սպասարկման ավտոմատացված էլեկտրոնային համակարգին ծրագրային եղանակով ինտեգրման աշխատանքներն ավարտված են, համակարգերի համապատասխան ֆունկցիոնալ հատվածները անցել են փորձարկումները և պատրաստ են շահագործման:

***Գործողության անվանումը.***

 **Օպերատիվ կառավարման կենտրոնի աշխատակազմի վերապատրաստում /3-րդ գլխի 9-րդ գործողություն/.**

**Կատարողական.**

Ոստիկանությունում մեծածավալ աշխատանքներ են իրականացվել Օպերատիվ կառավարման կենտրոնի կադրերի ընտրության, այդ թվում՝ Ոստիկանության գործող ծառայողների շրջանակից, և նրանց վերապատրաստման ուղղությամբ:

 Հաշվետու ժամանակահատվածում Ոստիկանության կրթահամալիրի վերապատրաստման կենտրոնում վերապատրաստման դասընթացներ են անցկացվել Ոստիկանության Օպերատիվ կառավարման կենտրոնում պաշտոնի նշանակվելու համար վերապատրաստման ենթակա 18 ծառայողների համար՝ 28.03.2022թ.-01.04.2022թ.:

Հաջորդիվ Կոտայքի, Գեղարքունիքի, Տավուշի և Արագածոտնի մարզերի Օպերատիվ կառավարման կենտրոնի ծառայողները ևս ողջ ծավալով Ոստիկանության կրթահամալիրում կանցնեն համապատասխան ուսումնական ծրագրերով վերապատրաստումներ:

***Գործողության անվանումը.***

 **Ազգային գվարդիայի վերապատրաստում՝ հասարակական կարգի պահպանության համար նախատեսված արդի տակտիկաների և վերլուծական կանխատեսման մասնագիտական հնարավորությամբ /4-րդ գլխի 3-րդ գործողություն/.**

**Կատարողական.**

Ոստիկանության բարեփոխումների ռազմավարությամբ նախատեսված «Ազգային գվարդիայի ձևավորում» միջոցառումն ընդգրկվել է ՀՀ կառավարության գործունեության հնգամյա միջոցառումների ծրագրում՝ «Ոստիկանության զորքերի կարգավիճակի վերանայում, խնդիրների և գործառույթների վերաիմաստավորում, Ոստիկանության զորքերի ծառայության կազմակերպաիրավական նոր ձևի սահմանում» անվանմամբ, որով Ոստիկանության զորքերի վերապատրաստման ծրագրերի մշակման և հաստատման վերջանաժամկետ է սահմանվել 2023թ. դեկտեմբերի 3-րդ տասնօրյակը:

Ոստիկանության զորքերի վերակազմակերպումը Ոստիկանության համար առաջնահերթություն է: Մեկնարկած բարեփոխումներով նախատեսվում է Ոստիկանության զորքերի և պետական պահպանության գլխավոր վարչության հենքի վրա ձևավորել Ազգային գվարդիա՝ որպես Ոստիկանության հիմնական մասնագիտական կառուցվածքային ստորաբաժանում, որի գործունեությունն այլևս չի կանոնակարգվի ռազմական և զինված ուժերի օրենսդրությամբ, և այդ իմաստով այն չի ունենա այլ զորքերի կարգավիճակ, ինչպիսին ներկայումս հանդիսանում է Ոստիկանության զորքերը:

Ըստ մեր պատկերացումների, նախատեսվում է որոշ մարզերում նույնպես ստեղծել Ազգային գվարդիայի ստորաբաժանումներ:

Ստեղծվելիք Ազգային գվարդիային նախատեսվում է վերապահել հասարակական կարգի պահպանության և հասարակական անվտանգության ապահովումը, պետական մարմինների և կազմակերպությունների շենքերի և շինությունների, ինչպես նաև կարևորագույն նշանակության օբյեկտների անվտագության ապահովումը, բարձրաստիճան պաշտոնատար անձանց, պետական արարողակարգով նախատեսված պատվիրարկությունների անվտանգության ապահովմանն աջակցելը, ձերբակալված և կալանավորված անձանց ուղեկցումը, ռազմական և արտակարգ դրության իրավական ռեժիմի ապահովմանը մասնակցությունը, ինչպես նաև մասնակցությունը հատուկ պլաններով նախատեսված և հակաահաբեկչական միջոցառումների իրականացմանը:

Հարկ է նշել, որ Հայաստանի Հանրապետության ներքին գործերի նախարարության կազմավորումը նախատեսող օրենքների նախագծերի փաթեթում ներառված է նաև «Ոստիկանության զորքերի մասին» օրենքում լրացումներ և փոփոխություններ կատարելու մասին» օրենքը։ Վերջինս մի շարք փոփոխություններ է նախատեսում՝ պայմանավորված Ներքին գործերի նախարարության ձևավորմամբ։

***Գործողության անվանումը.***

**Ոստիկանությունում դետեկտիվների ինստիտուտի ներդնում /5-րդ գլխի 2-րդ գործողություն/.**

**Կատարողական.**

Ոստիկանության կողմից իրականացվել է Ոստիկանությունում դետեկտիվների ինստիտուտի ներդրման նպատակահարմարության ուսումնասիրություն և արդյունքները ներկայացվել են ՀՀ վարչապետի աշխատակազմ: ՀՀ վարչապետի հանձնարարությամբ՝ վերը նշված ուսումնասիրությունը քննարկվել են միջոցառման համակատարող հանդիսացող ՀՀ արդարադատության նախարարության, ՀՀ գլխավոր դատախազության, ՀՀ հակակոռուպցիոն կոմիտեի, ՀՀ քննչական կոմիտեի և ՀՀ ֆինանսների նախարարության հետ, որոնց կողմից առարկություններ չեն ներկայացվել ՀՀ քրեական դատավարության նոր օրենսգրքի ուժի մեջ մտնելու հանգամանքով պայմանավորված ՀՀ ոստիկանությունում դետեկտիվների ինստիտուտի ներդրման անհնարինության մասին Ոստիկանության եզրակացության վերաբերյալ:

***Գործողության անվանումը.***

 **Հանցագործությունների քննության մեթոդաբանության մշակում /5-րդ գլխի 4-րդ գործողություն/.**

**Կատարողական.**

Միջոցառման շրջանակներում ՀՀ գլխավոր դատախազության կողմից մշակվել և ՀՀ դատախազության ստորաբաժանումներին են ուղարկվել առանձին հանցատեսակների քննության առանձնահատկությունների վերաբերյալ մեթոդական ուղեցույցներ՝ գործնական աշխատանքում դրանցով նախատեսված դիրքորոշումներով առաջնորդվելու համար, այսպես.

 ՀՀ գլխավոր դատախազության սեփականության դեմ ուղղված հանցագործությունների գործերով վարչությունում մշակվել է բնակարանային գողությունների վերաբերյալ մեթոդական ուղեցույց, որով ներկայացվել է բնակարանային գողությունների ընդհանուր բնութագիրը, վիճակագրական տվյալները, նշված հանցագործությունների վերաբերյալ քրեական գործերի քննության քրեագիտական առանձնահատկությունները և օրինակելի մեթոդիկան (պարզաբանման ենթակա հանգամանքները, հանցանք կատարած անձին բացահայտելուն ուղղված օպերատիվ-հետախուզական առաջնային միջոցառումները, քննության պլանավորումը և քննության վարկածը, առաջնային քննչական գործողությունների տակտիկական առանձնահատկությունները), քննիչի և հետաքննության մարմնի համագործակցությունը, ինչպես նաև դատախազական հսկողության առանձնահատկությունները:

Միաժամանակ, ՀՀ գլխավոր դատախազությունում մշակվել է կոռուպցիոն հանցագործությունների, այդ թվում՝ ապօրինի հարստացման քննության առանձնահատկությունների վերաբերյալ մեթոդական ուղեցույց, որով ներկայացվել են կոռուպցիոն հանցագործությունների էությունը, իրավական հիմքերը և առանձնահատկությունները, ապօրինի հարստացման հանցատեսակի պատմությունը, էությունը, իրավական հիմքերը և առանձնահատկությունները, կոռուպցիոն հանցագործությունների քննության մեթոդիկան, կոռուպցիոն հանցագործությունների գործերով կատարվող առանձին քննչական գործողությունների առանձնահատկությունները:

Հաշվետու ժամանակահատվածում 2021 թվականին Քրեական և Քրեական դատավարության նոր օրենսգրքերի ընդունումից հետո Եվրոպայի խորհուրդն Արդարադատության նախարարության հետ համատեղ մշակել են այդ օրենսգրքերում տեղ գտած հայեցակարգային մոտեցումների և նոր ինստիտուտների վերաբերյալ երկու գործնական ուղեցույց, որոնց նպատակն է աջակցել ազգային իրավական ոլորտի մասնագետներին դրանց կիրառման հարցում:

Եվրոպայի խորհուրդը 2015 թվականից ի վեր սերտորեն համագործակցում է Հայաստանի իշխանությունների հետ քրեական արդարադատության բարեփոխումներն իրականացնելու ուղղությամբ՝ տրամադրելով օրենսդրական, մեթոդաբանական և ինստիտուցիոնալ կարողությունների հզորացմանն ուղղված աջակցություն: Եվրոպայի խորհրդի կողմից տրամադրված փորձագիտական աջակցության շնորհիվ մշակվել են բոլորովին նոր հայեցակարգային լուծումներով Քրեական և Քրեական դատավարության օրենսգրքեր, որոնք արտացոլում են ինչպես ներպետական քաղաքականության առաջնահերթությունները, այնպես էլ Հայաստանի միջազգային պարտավորությունները և նպատակ են հետապնդում հնարավորինս նվազեցնել օրենսդրական անհամապատասխանությունները, որոնք կարող են հանգեցնել մարդու իրավունքների խախտման:

Ուղեցույցները պատրաստվել են նոր օրենսգրքերի մշակման աշխատանքային խմբերի անդամների կողմից՝ այսպիսով ապահովելով նոր օրենսգրքերի մասնագիտական մեկնաբանություն։

***Գործողության անվանումը.***

**Ոստիկանության պարեկային ծառայության կողմից համայնքային ոստիկանության գործառույթի իրականացում /6-րդ գլխի 2-րդ գործողություն/.**

**Կատարողական.**

Ոստիկանության կողմից իրականացվել և ՀՀ վարչապետի աշխատակազմ է ներկայացվել «Պարեկային ոստիկանության կողմից համայնքային ոստիկանության գործառույթների իրականացման նպատակահարմարության վերաբերյալ» ուսումնասիրությունը:

Համաձայն նշված ուսումնասիրության՝ հաշվի առնելով, որ.

1. Պարեկային ծառայությունը ներկայումս ապահովում է ծածկվածություն հանրապետության միայն մի հատվածում և նման պայմաններում վերջինիս համայնքային ոստիկանության գործառույթների վերապահումը խնդրահարույց է միասնական և համակարգված գործունեություն ապահովելու և դրա նկատմամբ վերահսկողություն իրականացնելու տեսանկյունից,
2. ինչպես նաև այն, որ դեռևս ընթացքի մեջ են ԵՄ ֆինանսավորմամբ և ԵԱՀԿ աջակցությամբ իրականացվող համայնքային ոստիկանության զարգացած ինստիտուտներ ունեցող երկրների առաջավոր փորձի ուսումնասիրությունները (հաշվի առնելով նաև համայնքային ոստիկանության բաժանմունքների գործառութային և օրենսդրական աուդիտի արդյունքները, ուստի միայն նշված աշխատանքների ավարտից հետո հնարավոր կլինի համայնքային ոստիկանության որոշ գործառույթների իրականացումը վերապահել Պարեկային ծառայությանը:

 **Ապահովել միջազգային գործընկերների ներգրավումը բարեփոխումների գործընթացում /7-րդ գլխի 3-րդ գործողություն/.**

**Կատարողական.**

Ոստիկանություն բարեփոխումների գործընթացը ի սկզբանե ձևավորվել է որպես ներառական ու թափանցիկ՝ ներգրավելով բոլոր հնարավոր միջազգային գործընկերներին:

Այս նպատակով ձևավորվել են միջազգային կազմակերպությունների ու գործընկերների հետ աշխատանքի ու նրանց ներգրավման համակարգման հստակ մեխանիզմներ՝ ջանքերի կրկնություններից խուսափելու և ամբողջ ներգրավումը քարտեզագրելու և հստակ համակարգելու նպատակով:

Միաժամանակ ակտիվ բանակցությունների արդյունքում ոլորտում առկա է միջազգային լայն ներգրավվածություն, մասնավորապես՝ Ամերիկայի Միացյալ Նահանգներ/ Թմրամիջոցների դեմ պայքարի և իրավապահ համագործակցության գրասենյակ, Եվրոպական Միություն, ՄԱԿ-ի զարգացման ծրագիր, Համաշխարհային բանկ, Եվրոպայում համագործակցության և անվտանգության կազմակերպություն, ՄԱԿ Միջազգային զարգացման գրասենյակ և այլն, որոնք տրամադրում եմ թե՛ խորհրդատվական աջակցություն, թե՛ նյութատեխնիկական օժանդակություն: Միաժամանակ ԱՄՆ կառավարության ջանքերով բարեփոխումների գործընթացում ակտիվ մասնակցություն ունի ԱՄՆ Արդարադատության դեպարտամենտի ICITAP կազմակերպությունը՝ որպես ոստիկանական ոլորտում մասնագիտացված կառույց: Վերջինիս ջանքերը հատկանշական են պարեկային ծառայողների ինչպես նախնական, այնպես էլ հետագա վերապատարաստումների ու կրթության բնագավառում:

Այսպիսով, հաշվետու ժամանակահատվածում՝ Ոստիկանությունում ընթացող բարեփոխումների շրջանակներում, Ոստիկանությունը շարունակել է երկկողմ և բազմակողմ համագործակցությունը օտարերկրյա պետությունների ներքին գործերի նախարարությունների (ոստիկանությունների) և միջազգային կազմակերպությունների հետ, մասնավորապես.

* Ոստիկանությունը շարունակել է սերտ համագործակցությունը ՀՀ-ում ԱՄՆ դեսպանության հետ, մասնավորապես՝ Թմրամիջոցների դեմ պայքարի և իրավապահ համագործակցության ծրագրի (INL), Տարածաշրջանային անվտանգության ծառայության հետաքննությունների ծրագրի (ARSO-I), Վրաստանում ԱՄՆ դեսպանության իրավական կցորդի միջոցով՝ Հետաքննությունների դաշնային բյուրոյի հետ, փոխադարձ հետաքրքրություն ներկայացնող հետևյալ ուղղություններով.
* Պայքար թմրամիջոցների ապօրինի շրջանառության դեմ,
* Թրաֆիքինգ,
* Պայքար ընտանեկան բռնության դեմ, անչափահասների հետ տարվող աշխատանքներ,
* Պարեկային ծառայություն,
* Վերապատրաստումներ ոստիկանության ծառայողների համար և այլն:
* **Հունվարի 25-ին** ՀՀ կառավարության, դիվանագիտական համայնքի, միջազգային կազմակերպությունների, քաղաքացիական հասարակության և ԶԼՄ–ների ներկայացուցիչների մասնակցությամբ մեկնարկել է «Հաշվետու հաստատություններ և մարդու իրավունքների պաշտպանությունը Հայաստանում» ծրագիրը, որը ֆինանսավորվում է Եվրոպական միության կողմից և իրականացվում ՄԱԿ-ի Զարգացման ծրագրի, ՅՈՒՆԻՍԵՖ-ի, ՄԱԿ-ի Բնակչության հիմնադրամի և ԵԱՀԿ-ի կողմից։

Ծրագրի բաղադրիչ են կազմում նաև «Ոստիկանության բարեփոխումները», որի շրջանակներում նախատեսվում է գործողություններ իրականացնել մի շարք առանցքային ուղղություններով՝ վստահության վերաբերյալ հանրային հարցման կազմակերպման, կրթական ծրագրերի արդիականացման, համայնքային ոստիկանության, գենդերային հավասարության, թվային վերափոխման և այլ ուղղություններով։ Ծրագրի շրջանակներում իրականացված «Ոստիկանության կերպարը հասարակության աչքերով» հարցման արդյունքներով հարցվածների 70%-ը դրական է գնահատել ոստիկանության աշխատանքը՝ ի տարբերություն նախորդ հարցման (2011թ.), որի ընթացքում արձանագրվել էր 30% դրական գնահատական։

* **Փետրվարի 2-ից 4-ը** Ոստիկանության պետ Վահե Ղազարյանի հրավերով Հայաստանում էր Վրաստանի ներքին գործերի նախարարության պատվիրակությունը՝ նախարար Վախթանգ Գոմելաուրիի գլխավորությամբ։ **Փետրվարի 2-ին** Վրաստանի ներքին գործերի նախարար Վախթանգ Գոմելաուրիին ընդունել է ՀՀ վարչապետ Նիկոլ Փաշինյանը, որը կարևորել է երկրների անվտանգության, իրավակարգի պահպանության համար իրավապահ համակարգերն սերտ համագործակցության հաստատումը։ Վախթանգ Գոմելաուրին շնորհակալություն է հայտնել ընդունելության համար և նշել, որ պատրաստ են աջակցել և նաև լսել հայկական փորձը, որը բավական մեծ է: Հանդիպման ընթացքում մտքեր են փոխանակվել Հայաստանում և Վրաստանում ոլորտային բարեփոխումների վերաբերյալ, կարևորվել է փորձի փոխանակումը և մշտական հաղորդակցությունը, որը բխում է հայ-վրացական բարեկամական հարաբերությունների ոգուց: Վրաստանի ներքին գործերի նախարարության պատվիրակությանն ընդունել է Ոստիկանության պետ, ոստիկանության գեներալ-մայոր Վահե Ղազարյանը։ Հանդիպման ընթացքում քննարկվել են երկու գերատեսչությունների փորձի փոխանակման, անձանց հետախուզման, հայտնաբերման և հանձնման, օպերատիվ տեղեկատվության փոխանակման, թմրամիջոցների անօրինական շրջանառության դեմ պայքարի, ինչպես և փոխադարձ հետաքրքրություն ներկայացնող այլ հարցեր։
* Ոստիկանության կողմից աշխատանքներ են տարվել նաև «Հայաստանի Հանրապետության իրավապահ մարմինների և Եվրոպական միության իրավապահ ոլորտում համագործակցության գործակալության միջև համագործակցության հաստատման վերաբերյալ» համաձայնագրի շրջանակներում։Մասնավորապես, **փետրվարի 10-ին** Հաագայում Եվրոպոլի գրասենյակ էր այցելել Ոստիկանության պետի տեղակալ Ա.Ֆիդանյանի գլխավորած պատվիրակությունը։ Այցի նպատակն էր քննարկել 2021թ. սեպտեմբերի 28-ին աշխատանքային համաձայնագրի շրջանակներում համագործակցության հետ կապված մի շարք հարցեր, այդ թվում՝ տեղեկատվության փոխանակման և պահպանման, ազգային կոնտակտային կետի և կապի սպայի նշանակման հարցեր, համաձայնագրից բխող հետագա անհրաժեշտ քայլերը, տեխնիկական և իրավական գործիքները և այլն։ Այցի ընթացքում տեղի են ունեցել նաև մի շարք հանդիպումներ Եվրոպոլի ղեկավար կազմի հետ. ներկայացվել են Եվրոպոլի օպերատիվ կարողությունները, վիճակագրությունը, իրավական կարգավորումները և այլն։ Հանդիպումներ են եղել Վրաստանի, Ուկրաինայի և Գերմանիայի կապի սպաների հետ, ովքեր ներկայացրել են իրենց գործառույթները։
* **Փետրվարի 20-ից 22-ը** Իրանի Իսլամական Հանրապետություն էր այցելել ՀՀ արդարադատության նախարար Կարեն Անդրեասյանի գլխավորած պատվիրակությունը, որի կազմում ընդգրկված էր նաև Ոստիկանության պետի առաջին տեղակալ Ա. Հովհաննիսյանը։ Այցի շրջանակներում հանդիպում է եղել Իրանի թմրամիջոցների ապօրինի շրջանառության դեմ պայքարի կենտրոնի պետ, բրիգադի գեներալ Մաջիթ Քարամիի հետ։ Քննարկվել են թմրամիջոցների ապօրինի շրջանառության դեմ պայքարի ոլորտի հետ կապված մի շարք հարցեր, պայմանավորվածություն է ձեռք բերվել ակտիվացնել համագործակցությունը կապի սպաների միջոցով, կազմակերպել ՀՀ ոստիկանության ծառայողների համար վերապատրաստումներ Իրանի ոստիկանական կրթական հաստատություններում, ինչպես նաև ակտիվացնել սահմանային համագործակցությունը երկու իրավապահ կառույցների միջև։
* 2022թ. մարտի 31-ին ՀՀ-ԱՄՆ ռազմավարական երկխոսության երրորդ՝ «Իրավական բարեփոխումներ» առցանց նիստի մի բաժինը նվիրված է եղել Ոստիկանական բարեփոխումների իրականացմանը, որի ընթացքում ներկայացվել են այս ուղղությամբ երկկողմ համագործակցությամբ իրականացվող ծրագրերը, ինչպես նաև՝ տեղի են ունեցել քննարկումներ բարեփոխումների իրականացման, մասնավորապես՝ Պարեկային ծառայության ընդլայնման, մարզային ծառայությունների ներդրման, ինչպես նաև Ներքին գործերի նախարարության ստեղծման ուղղությամբ։
* **Ապրիլի 24-ից 28-ը** Անն Հարբորում (ԱՄՆ, Միչիգան նահանգ) կայացել է «Խնդիրներին ուղղված ոստիկանական գործունեություն» խորագրով համաժողովը, որին ՀՀ-ում ԱՄՆ դեսպանության հրավերով մասնակցել է Ոստիկանության պարեկային ծառայության պետը։ Համաժողովի ընթացքում անդրադարձ է կատարվել Ոստիկանությունում իրականացվող բարեփոխումներին։
* **Ապրիլի 25-ից 28-ը** Շվեյցարիայի Համադաշնության Ժնև քաղաքում Անվտանգության ոլորտի կառավարման ժնևյան կենտրոնի (DCAF) կողմից անցկացվել է «Անվտանգության ոլորտի կառավարումը և բարեփոխումը. անվտանգության ոլորտի գործուն վերահսկողության ապահովում» թեմայով քննարկումը, որին ՀՀ պատվիրակության կազմում մասնակցել է Ոստիկանության պետի տեղակալ Ա. Ֆիդանյանը։ Այցի ընթացքում տեղի են ունեցել մի շարք քննարկումներ, որոնք վերաբերում էին անվտանգության ոլորտում բարեվարքության ամրապնդմանը, զինված ուժերի անձնակազմի մարդու իրավունքներին և հիմնարար ազատություններին, վարվեցողության կանոնների դերին, մարդու իրավունքներին զինված ուժերում՝ (հատուկ) օմբուդս-հատատությունների դերին, հետախուզության կառավարմանն ու բարեփոխմանը, քաղաքացիական պաշտպանությանը և օժանդակ ուժերին, ինչպես նաև անվտանգության ոլորտում ռազմավարական հաղորդակցությանը և անվտանգության ոլորտի հարցերի լուսաբանման գործում լրատվամիջոցների դերին։ Քննարկումների ընթացքում Ա. Ֆիդանյանը ներկայացրել է «Էթիկայի կանոնների ամրապնդումը ոստիկանության բարեփոխումների շրջանում» թեմայով զեկույցը։
* **Ապրիլի 29-ից մայիսի 12-ը** Ոստիկանությունում երկխոսության ոստիկանության մոդելի ներդրման գործընթացի շրջանակներում Ոստիկանության կրթահամալիրում անցկացվել է «Երկխոսության ոստիկանություն» թեմայով երկշաբաթյա վերապատրաստման դասընթացը։ ԵԱՀԿ քարտուղարության կազմակերպած դասընթացը նախատեսված էր Ոստիկանության Երևան քաղաքի և մարզային վարչությունների համապատասխան ծառայողների համար։ Դասընթացի ընթացքում Ոստիկանության ներկայացուցիչները ծանոթացել են քաղաքացիների հետ երկխոսելու շվեդական փորձին, պրակտիկ իրավիճակներում երկխոսության հմտությունները կիրառելու լուծումներին:
* **Մայիսի 3-ին** ԱՄՆ Վաշինգտոնում կայացած Ռազմավարական երկխոսության ամփոփիչ նիստի ընթացքում ՀՀ արդարադատության նախարարի տեղակալ Գրիգոր Մինասյանը և ԱՄՆ պետքարտուղարի փոխտեղակալ Լիսա Ջոնսոնը ստորագրել են «Աջակցություն Հայաստանում իրավապահ ոլորտի բարեփոխումներին» գործողությունների ծրագիրը, որով նախատեսվում է Հայաստանում բարեփոխումների իրականացման համար տրամադրել 10 մլն. ԱՄՆ դոլար։
* **Մայիսի 14-ից 22-ը** ԱՄՆ Տեխաս նահանգի Ֆորտ-Ուերտ քաղաքում ԱՄՆ արդարադատության դեպարտամենտի միջազգային քրեական հետաքննությունների վերապատրաստման (ICITAP) ծրագրի շրջանակներում անցկացվել է Իրավապահ մարմինների ղեկավարների միջազգային ասոցիացիայի (IADLEST) հերթական տարեկան համաժողովը, որին մասնակցել են Ոստիկանության կրթահամալիրի ղեկավար կազմի ներկայացուցիչները։ Համաժողովի ընթացքում քննարկվել են իրավապահ մարմիններում առաջնորդության, ոստիկանության աշխատակիցների հոգեկան առողջության և ֆիզիկական պատրաստականության ստանդարտների, մարդկանց թրաֆիքինգի վերաբերյալ գործերով քննության ընթացքում զոհակենտրոն մոտեցման, սցենարների վրա հիմնված ուսուցման մեթոդաբանության և այլնի վերաբերյալ հարցեր: Կրթահամալիրի պատվիրակությունն այցելել է նաև ԱՄՆ Թեքսաս նահանգի Հյուսթոն քաղաքի ոստիկանության ակադեմիա, որտեղ հանդիպում է ունեցել Հյուսթոնի ոստիկանության դեպարտամենտի ղեկավարի, ինչպես նաև ակադեմիայի անձնակազմի հետ, ծանոթացել ակադեմիայի ենթակառուցվածքներին, տեխնիկական հագեցվածությանը, իրականացվող ուսումնական ծրագրերին, դասավանդման մեթոդաբանությանը, ներկա են գտնվել մի շարք տեսական և գործնական պարապմունքներին:
* **Մայիսի 23-ից 24-ը** Հայաստանում ԱՄՆ դեսպանության Թմրամիջոցների դեմ պայքարի և իրավապահ համագործակցության գրասենյակի, ԱՄՆ Հետաքննությունների դաշնային բյուրոյի և Ոստիկանության նախաձեռնությամբ ոստիկանության հրամանատարական կազմի համար Երևանում անցկացվել է «Ճգնաժամային իրավիճակներում բանակցություններ» թեմայով դասընթաց-սեմինարը, որն անցկացրել են ԱՄՆ հետաքննությունների դաշնային բյուրոյի համապատասխան ստորաբաժանումների առաջատար և փորձառու մասնագետները։
* **Մայիսի 31-ին** Ոստիկանության պետի գլխավորած պատվիրակությունը Քրեական ոստիկանության միջազգային կազմակերպության՝ Ինտերպոլի գլխավոր քարտուղար Յուրգեն Շտոքի հրավերով ճանաչողական այց կատարեց Ինտերպոլի Գլխավոր քարտուղարության նստավայր՝ Լիոն։ ՀՀ ոստիկանության պետին ընդունեց Ինտերպոլի գլխավոր քարտուղարը։ Հանդիպման ընթացքում քննարկվեցին երկուստեք հետաքրքրություն ներկայացնող հարցեր՝ հանցավորության տարբեր ոլորտների դեմ առավել արդյունավետ պայքարելու, Ինտերպոլի և ՀՀ ոստիկանության միջև համագործակցությունն ավելի ամրապնդելու նպատակով։ Ինտերպոլի բարձրաստիճան ներկայացուցիչները ներկայացրեցին Ինտերպոլի «INSIGHT» վերլուծական ծրագիրը, համացանցի միջոցով թմրանյութերի ապօրինի շրջանառության, կիբեռհանցավորության դեմ պայքարի մանրամասները և այլն։
* **Հունիսի 1-ին** ՀՀ ոստիկանությունում ՀՀ ոստիկանության շտաբի պետ Արմեն Մկրտչյանն ընդունել է ԵԱՀԿ-Հայաստան համագործակցության ծրագրի վերանայման նպատակով Հայաստան ժամանած ԵԱՀԿ քարտուղարության պատվիրակությանը, որի ընթացքում ամփոփվել են նախկինում կատարված աշխատանքները և նախանշվել նոր ուղղություններ:
* **Հունիսի 2-ից 3-ը** Ոստիկանության պատվիրակությունը Ոստիկանության պետի գլխավորությամբ աշխատանքային այցով գտնվում էր Փարիզում: Այցի շրջանակներում կազմակերպվել են հանդիպումներ Ֆրանսիայի ՆԳՆ Ազգային ոստիկանության հանրային անվտանգության կենտրոնական վարչությունում, որտեղ ներկայացվել են թմրամիջոցների ապօրինի շրջանառության (այդ թվում և համացանցի միջոցով), կիբերհանցավորության, տնտեսական և ֆինանսական հանցագործությունների դեմ պայքարի, ինչպես նաև հասարակական անվտանգության պահպանման ուղղություններով իրականացվող աշխատանքները։ Միջազգային համագործակցության վարչությունում ներկայացվել են եվրոպական ծրագրերը և դրանց ֆինանսավորման հնարավորությունները, իսկ տարածքային ոստիկանական ստորաբաժանում այցի ընթացքում ներկայացվեել են հանցագործությունների մասին, այդ թվում և էլեկտրոնային տարբերակով հաղորդում ընդունելու, դեպքի վայր մեկնելու, արձանագրություն կազմելու գործընթացները, հանցավորության վիճակագրության վարման կարգը։ Հնարավորություն է ընձեռվել այցելել նաև բաժանմունքում գործող ձերբակալվածների պահման վայր և ծանոթանալ գործող պայմաններին։
* **Մայիսի երկրորդ կեսին և հունիսի 24-ից 25-ը** «Եվրոպայի խորհրդի կանանց նկատմամբ բռնության և ընտանեկան բռնության կանխարգելման և դրա դեմ պայքարի մասին կոնվենցիայի վավերացման ուղին Հայաստանում» ծրագրի շրջանակներում ԵԽ երևանյան գրասենյակը Ոստիկանության մասնագիտացված ստորաբաժանման 75 ծառայողների համար անցկացրել է վերապատրաստման դասընթացներ:
* **Հունիսի 10-ին**  Երևանում կայացել է հանդիպում Ոստիկանության շտաբի պետ Արմեն Մկրտչյանի և Եգիպտոսի ԱԳՆ համագործակցության և զարգացման գործակալության գլխավոր քարտուղար, դեսպան Մոհամեդ Հալիլի ղեկավարած պատվիրակությունների միջև:

Կողմերը քննարկել են Եգիպտոսի ԱԳՆ համագործակցության և զարգացման գործակալության և Ոստիկանության համագործակցությամբ Եգիպտոսի Արաբական Հանրապետության ոստիկանական ակադեմիայում դասընթացների կազմակերպման վերաբերյալ հարցեր: Եգիպտական կողմը պատրաստակամություն է հայտնել շարունակել դասընթացների կազմակերպումը՝ առաջարկելով եգիպտական կողմին փոխանցել առաջնահերթություն ներկայացնող ոլորտները՝ Ոստիկանության ծառայողների խմբերի համար համապատասխան վերապատրաստումներ կազմակերպելու նպատակով։ Ոստիկանության կողմից առաջարկները ներկայացվել են և արդեն փոխանցվել եգիպտական կողմին:

* Ոստիկանության շահագրգիռ ստորաբաժանումների ղեկավարների և ՄԱԶԾ ներկայացուցիչների հետ պարբերաբար հանդիպումներ են անցկացվել Վերափոխելով Հայաստանի ճանապարհային երթևեկության անվտանգությունը՝ տվյալների, մարդկանց և ճանապարհային քաղաքականությունների միավորմամբ ծրագրի իրագործման նպատակով։

Բարեփոխումների ընթացքը ներառական, ինչպես նաև առավել համակարգված դարձնելու նպատակով 2021թ. հոկտեմբերից ՀՀ արդարադատության նախարարության համակարգմամբ իրականացվում են աշխատանքային խմբի շաբաթական հանդիպումներ, որոնց ներկա են թե' քաղաքացիական հասարակության, թե' միջազգային գործընկերների ներկայացուցիչները: Աշխատանքային խմբի հանդիպումներին քննարկվում են բարեփոխումների ընթացքին առնչվող բոլոր հարցերը:

Հիշատակման է արժանի այն, որ Արդարադատության նախարարության կողմից Ներքին գործերի նախարարության ստեղծման սցենարի վերամշակման և համապատասխան օրենսդրական փաթեթը շրջանառության պատրաստելու արդյունքում միջազգային գործընկեր կառույցները հետաքրքրություն են ցուցաբերել շարունակելու համագործակցությունը նաև Ներքին գործերի նախարարության կայացման հարցում։

***Գործողության անվանումը.***

 **Հանրային վստահության մակարդակի և ոստիկանության միջոցառումների ազդեցության վերաբերյալ պարբերական հարցումների իրականացում /8-րդ գլխի 4-րդ գործողություն/.**

**Կատարողական.**

ՄԱԿ-ի Զարգացման Ծրագրի կողմից և Եվրոպական միության ֆինանսավորմամբ իրականացվում է Հաշվետու ինսիտուտներ և մարդու իրավունքների պաշտպանությունը Հայաստանում ծրագիր, որի նպատակային ուղղություններից է Աջակցությունը ՀՀ ոստիկանության բարեփոխումներին։ Վերոնշյալի շրջանակներում ԵԱՀԿ աջակցությամբ IMR կազմակերպության կողմից իրականացվել է Ոստիկանության գործունեության հանրային ընկալման վերաբերյալ համապարփակ հարցում։ Համատեղ մշակված հարցման հարցաշարում՝ ի թիվս այլ հարցերի, ներառված էին նաև կոռուպցիայի, ոստիկանության հանդեպ հանրային վստահության մակարդակի հետ կապված հարցեր: Ըստ Ոստիկանության վերաբերյալ հանրային կարծիքի հարցման նախնական արդյունքների՝ հարցվողների **70%-ը** ոստիկանության նկատմամբ իրենց վերաբերմունքը դրական են գնահատել։ Ոստիկանությունը նաև առաջատար է իրավապահ հաստատությունների ոլորտում՝ վստահության **58%** ցուցանիշով։ Հարցման վերջնական և ավելի համապարփակ արդյունքները կհրապարակվեն ԵԱՀԿ կողմից՝ առաջիկայում։

 **ՀՀ ՈՍՏԻԿԱՆՈՒԹՅՈՒՆ**